Vyhlásenie
o bezrozpornosti predkladaného návrhu nariadenia vlády

Návrh nariadenia vlády Slovenskej republiky o  ochrane zdravia pri práci s azbestom sa predkladá bez rozporu.

Návrh

Nariadenie vlády
Slovenskej republiky
z …… 2001  
o ochrane zdravia pri práci s azbestom 

Vláda Slovenskej republiky podľa § 13u ods. 12 zákona Národnej rady Slovenskej republiky č. 272/1994 Z.z. o ochrane zdravia ľudí v znení zákona č. .../2001 Z.z. nariaďuje:

§ 1
Predmet  úpravy

(1) Toto nariadenie ustanovuje požiadavky na ochranu zamestnancov pred rizikom ich vystavenia prachu z azbestu alebo materiálov obsahujúcich azbest a na predchádzanie tomuto riziku; vzťahuje sa na všetky činnosti, pri ktorých zamestnanci sú alebo môžu byť pri práci vystavení prachu z azbestu alebo materiálov obsahujúcich azbest.

(2)  Na účely tohto nariadenia sa azbestom rozumie vláknitý kremičitan
a) 	aktinolit (CAS č. 77536-66-4), 
b)	amozit (CAS č. 12172-73-5), 
c)	anthofylit (CAS č. 77536-67-5),
d)	chryzotil (CAS č. 12001-29-5), 
e)	krocidolit (CAS č. 12001-28-4), 
f)	tremolit (CAS č. 77536-68-6).

§ 2
Medzné technické smerné hodnoty vystavenia zamestnancov prachu z azbestu 
alebo materiálov obsahujúcich azbest

(1) Medzné technické smerné hodnoty  vystavenia zamestnancov prachu z azbestu alebo materiálov obsahujúcich azbest pre všetky druhy azbestu (§ 1 ods. 2) samostatne alebo v zmesiach sa ustanovujú ako koncentrácia azbestových vlákien v pracovnom ovzduší menšia ako
a)	0,1 vlákna na cm³, nameraná alebo vypočítaná vo vzťahu na osemhodinový referenčný interval, alebo
b)	kumulatívna dávka 6,0 vlákno-dní na cm3 počas trojmesačného obdobia.

(2) Pri dodržaní medzných technických smerných hodnôt uvedených v odseku 1 postup podľa  § 4, § 5 ods. 3,  § 6, § 8 ods. 1 písm. f) a g) a § 9 sa neuplatní.

§ 3
Najvyššie technické smerné hodnoty vystavenia zamestnancov prachu z azbestu 
alebo materiálov obsahujúcich azbest 

Najvyššie technické smerné hodnoty vystavenia zamestnancov prachu z azbestu alebo materiálov obsahujúcich azbest pre všetky druhy azbestu (§ 1 ods. 2) samostatne alebo v zmesiach sa ustanovujú ako koncentrácia azbestových vlákien  v pracovnom ovzduší 0,3 vlákna na cm3, nameraná alebo vypočítaná vo vzťahu na osemhodinový referenčný interval. 

§ 4
Náležitosti oznámenia činnosti

(1) Oznámenie činnosti ) musí obsahovať
a)	údaj o druhu azbestu a jeho skutočné množstvo alebo predpokladané množstvo, ak ide o azbest použitý v stavebnom materiáli,
b)	opis osobných ochranných pracovných prostriedkov a spôsob ich dekontaminácie,
c)	plán práce pri búracích prácach alebo prácach na odstránenie azbestu alebo výrobkov obsahujúcich azbest zo stavieb (ďalej len „plán práce“). 

(2) Súčasťou oznámenia podľa odseku 1 je aj doklad o informovaní zamestnancov.

§ 5
Ochranné opatrenia na obmedzenie pôsobenia prachu z azbestu alebo 
materiálov obsahujúcich azbest

(1) Na obmedzenie pôsobenia prachu z azbestu alebo materiálov obsahujúcich azbest zamestnávateľ 
a) 	obmedzuje množstvo používaného azbestu na najnižšiu možnú mieru,
b)	obmedzuje počet zamestnancov, ktorí sú alebo by mohli byť pri práci vystavení prachu z azbestu alebo materiálov obsahujúcich azbest, na najnižšiu možnú mieru, 
c)	zabezpečuje také pracovné postupy, aby sa zabránilo uvoľneniu prachu z azbestu alebo materiálov obsahujúcich azbest do ovzdušia; ak to nie je technicky uskutočniteľné, zabezpečuje odstraňovanie prachu čo najbližšie k miestu, na ktorom sa uvoľňuje,
d)	zabezpečuje pravidelné a účinné čistenie a udržiavanie  pracoviska a zariadení, na ktorých sa pracuje s azbestom alebo materiálmi obsahujúcimi azbest,
e)	zabezpečuje skladovanie a prepravu odpadu obsahujúceho azbest v uzavretých obaloch,
f)	zabezpečuje zhromažďovanie a odstraňovanie odpadu obsahujúceho azbest z pracoviska ihneď ako je to možné, v uzavretých obaloch s viditeľným  označením, že obsahujú azbest. 

(2) Ustanovenie odseku 1 písm. f) sa nevzťahuje na banskú činnosť.)

(3) Pri činnosti, pri ktorej zamestnanci sú alebo by mohli byť vystavení prachu z azbestu alebo materiálov obsahujúcich azbest, zamestnávateľ 
a)	zabezpečuje v súlade s osobitným predpisom) zreteľné vymedzenie a  označenie priestorov pracoviska, na ktorých zamestnanci vykonávajú činnosť, pri ktorej sú alebo by mohli byť vystavení prachu z azbestu alebo materiálov obsahujúcich azbest,
b)	zabezpečuje, aby do priestorov pracoviska podľa písmena a) mali prístup len zamestnanci pridelení na výkon práce v týchto priestoroch,
c)	zabezpečuje, aby v priestoroch pracoviska podľa písmena a) zamestnanci nefajčili, 
d)	zabezpečuje pre zamestnancov oddelené priestory od pracoviska na jedenie a oddych tak, aby neboli vystavení prachu z azbestu alebo materiálov obsahujúcich azbest,
e)	poskytuje zamestnancom účinné osobné ochranné pracovné prostriedky na ochranu tela)  (ďalej len „ochranný odev“) a ich uloženie po použití na pracovisku; ak pranie  ochranných odevov sa vykonáva mimo pracoviska, zabezpečuje ich prepravu v uzatvorených kontajneroch,
f)	zabezpečuje oddelené ukladanie ochranných odevov a  civilného odevu,
g) 	zabezpečuje pre zamestnancov vyhovujúce zariadenia na osobnú hygienu,)
h)	zabezpečuje uloženie osobných ochranných pracovných prostriedkov na ochranu dýchacích orgánov4) na vyhradenom mieste, ich kontrolu, čistenie po každom použití a ich pravidelnú údržbu. 

(4) Ak je pri určitých činnostiach predpoklad prekročenia najvyšších technických smerných hodnôt a nemožno účinne zabezpečiť technické opatrenia na obmedzenie vystavenia zamestnancov prachu z azbestu alebo materiálov obsahujúcich azbest, zamestnávateľ 
a) 	poskytuje zamestnancom osobné ochranné pracovné prostriedky na ochranu dýchacích orgánov,4)
b)	zabezpečuje označenie pracoviska výstražnými značkami,3) ktoré musí obsahovať upozornenie na túto skutočnosť.

(5) Opatrenia podľa odseku 4 zamestnávateľ vopred prerokuje so zamestnancami a zástupcami zamestnancov pred začiatkom činnosti.

§ 6
Požiadavky na meranie azbestu 

(1) Na účely merania a hodnotenia azbestu v pracovnom ovzduší sa zohľadňujú vlákna s dĺžkou viac ako päť mikrometrov a s pomerom dĺžky a hrúbky väčším ako 3:1.

(2) Odber vzoriek zamestnávateľ vopred prerokuje so zamestnancami a zástupcami zamestnancov. Odber vzoriek a ich analýzu môžu  vykonávať len autorizované osoby.)

(3) Meranie azbestu v pracovnom ovzduší sa  vykonáva raz za tri mesiace a pri každej zmene spôsobu práce alebo technológie. Frekvencia meraní môže byť znížená na jedenkrát ročne, ak
a)	nie je predpoklad zvýšeného vystavenia zamestnancov prachu z azbestu alebo materiálov obsahujúcich azbest,
b)	výsledky dvoch predchádzajúcich meraní nepresiahli polovicu najvyššej technickej smernej hodnoty podľa § 3.

(4) Referenčná metóda merania azbestu je uvedená v prílohe.

§ 7
Náležitosti plánu práce 

    Plán práce obsahuje údaje o
a)	spôsobe bezprašného  odstránenia azbestu a výrobkov obsahujúcich azbest pred použitím búracej  techniky, 
b)	charaktere práce a pravdepodobný čas trvania práce,
c)	mieste výkonu práce,
d)	použitých metódach pri práci v prípade nebezpečenstva vystavenia zamestnancov prachu z azbestu alebo materiálov  obsahujúcich azbest, 
e)	vlastnostiach zariadení používaných na ochranu a dekontamináciu zamestnancov, ktorí vykonávajú činnosti s rizikom vystavenia prachu z azbestu alebo materiálov obsahujúcich azbest a na ochranu ostatných zamestnancov prítomných na pracovisku alebo v jeho okolí,
f)	spôsobe ochrany okolitých priestorov vrátane bytových domov,
g)	osobných ochranných pracovných prostriedkoch na ochranu tela a osobných ochranných pracovných prostriedkoch na ochranu dýchacích orgánov,4)
h)	spôsobe zneškodňovania odpadu obsahujúceho azbest,
i)	výsledkoch merania  azbestu  pred začiatkom práce a termíny ďalších meraní azbestu počas búracích prác, 
j)	informovaní zamestnancov.

§ 8
Informovanie zamestnancov a zástupcov zamestnancov 

(1) Zamestnávateľ zabezpečí, aby zamestnanci a  zástupcovia zamestnancov boli informovaní o 
a)	riziku vystavenia prachu  z azbestu alebo materiálov obsahujúcich azbest,
b)	medzných technických smerných hodnotách (§ 2), najvyšších technických smerných hodnotách (§ 3) a požiadavkách na meranie azbestu (§ 6),
c)	požiadavkách na osobnú hygienu  vrátane zákazu fajčenia, jedenia a pitia na pracovisku,
d)	používaní osobných ochranných pracovných prostriedkov na ochranu tela a osobných ochranných pracovných prostriedkov na ochranu dýchacích orgánov,4) 
e)	ďalších opatreniach na obmedzenie vystavenia zamestnancov prachu z azbestu alebo materiálov obsahujúcich azbest,
f)	výsledkoch merania azbestu v pracovnom ovzduší  a ak výsledky prekračujú najvyššie technické smerné hodnoty (§ 3) aj o príčine ich prekročenia a o vykonaných ochranných  opatreniach, 
g)	obsahu oznámenia činnosti (§ 4 ods. 1) vzťahujúcej sa na ich pracovisko.

 (2) Zamestnávateľ zabezpečí, aby 
a)	mal každý zamestnanec prístup k údajom uvedeným v záznamoch o vystavení zamestnancov prachu z azbestu alebo materiálov obsahujúcich azbest  (§ 9 ods. 1),  ktoré sa ho osobne týkajú,
b)	mali zamestnanci a zástupcovia zamestnancov prístup k anonymným kolektívnym informáciám uvedených v záznamoch podľa písmena a).

§ 9
Náležitosti zoznamov a záznamov 

(1) Záznamy o vystavení zamestnancov prachu z azbestu alebo materiálov obsahujúcich azbest  obsahujú
a)	meno a priezvisko zamestnanca a dátum narodenia,  
b)	pracovné zaradenie, profesiu a miesto výkonu práce,
c)	dátum začatia a skončenia výkonu práce,
d)	výsledky merania azbestu v pracovnom ovzduší za každé sledované obdobie, 
e)	údaje o mimoriadnych situáciách v súvislosti s vystavením prachu z azbestu alebo materiálov obsahujúcich azbest,
f)	hodnoty vystavenia zamestnanca prachu z azbestu alebo materiálov obsahujúcich azbest  vo vlákno-dňoch alebo vlákno-rokoch.

(2) Zoznamy zamestnancov vystavených prachu z azbestu alebo materiálov obsahujúcich azbest  musia obsahovať údaje uvedené v odseku 1 písm. a) a b).

§ 10
Účinnosť

Toto nariadenie nadobúda účinnosť 1. januára 2002.